*****

ΚΑΝΟΝΙΣΜΟΣ (ΕΟΚ) αριθ. 3314/90 ΤΗΣ ΕΠΙΤΡΟΠΗΣ

της 16ης Νοεμβρίου 1990

για την προσαρμογή στην τεχνική πρόοδο του κανονισμού (ΕΟΚ) αριθ. 3821/85 του Συμβουλίου σχετικά με τη συσκευή ελέγχου στις οδικές μεταφορές

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 3821/85 του Συμβουλίου της 20ής Δεκεμβρίου 1985 σχετικά με τη συσκευή ελέγχου στον τομέα των οδικών μεταφορών (1), και ιδίως τα άρθρα 17 και 18 του εν λόγω κανονισμού,

Εκτιμώντας:

ότι είναι απαραίτητο να αποκλείεται το ενδεχόμενο απάτης κατά τη χρησιμοποίηση ηλεκτρονικών συσκευών ελέγχου που χρησιμοποιούνται στις οδικές μεταφορές, και ειδικότερα της απάτης που διαπράττεται με διακοπή της ηλεκτρικής τροφοδότησης ή του καταγραφέα της απόστασης και της ταχύτητας·

ότι υπό το πρίσμα της εμπειρίας και λαμβανομένης υπόψη της ισχύουσας κατάστασης στον τομέα αυτόν, είναι δυνατόν να εμφανίζονται σαφώς οι εν λόγω διακοπές στα φύλλα καταγραφής, προκειμένου να διευκολύνεται η εφαρμογή του κανονισμού και να αποθαρρύνεται η παραπλανητική χρησιμοποίηση αυτού του είδους·

ότι είναι σκόπιμο να εφαρμοστεί η εν λόγω νέα τεχνολογία στα κοινοτικά πρότυπα κατασκευής και εγκατάστασης των ηλεκτρονικών συσκευών ελέγχου·

ότι, προκειμένου να εξασφαλιστεί ο αποτελεσματικός έλεγχος και η ορθή καταγραφή ειδικότερα του χρόνου οδήγησης, πρέπει ο χρόνος οδήγησης να καταγράφεται αυτόματα ενώ οι υπόλοιπες περίοδοι, εφόσον ο οδηγός δεν οδηγεί το όχημα, να καταγράφονται όπως δείχνει το σήμα στο μηχανισμό μεταγωγής·

ότι οι σύγχρονες συσκευές ελέγχου προβλέπουν ήδη την αυτόματη καταγραφή του χρόνου οδήγησης, οπότε, υπό το πρίσμα της εμπειρίας και της τεχνικής εξέλιξης στον τομέα αυτόν, τα πρότυπα κατασκευής για συσκευές ελέγχου πρέπει να προσαρμοστούν ανάλογα·

ότι οι διατάξεις του παρόντος κανονισμού συμφωνούν με τη γνώμη της επιτροπής για την προσαρμογή του κανονισμού (ΕΟΚ) αριθ. 3821/85 στην τεχνική πρόοδο,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το παράρτημα Ι του κανονισμού (ΕΟΚ) αριθ. 3821/85 τροποποιείται ως εξής:

1. Στο κεφάλαιο ΙΙ παρεμβάλλεται το ακόλουθο σημείο:

«7. Για τις ηλεκτρονικές συσκευές ελέγχου, τα οποία είναι συστήματα που λειτουργούν με σήματα μεταβιβαζόμενα ηλεκτρικά από τον αισθητήρα απόστασης και ταχύτητας, κάθε διακοπή, μεγαλύτερης διάρκειας των 100 ms, της παροχής ισχύος στη συσκευή ελέγχου (εκτός από τη διάταξη φωτισμού της), της παροχής ισχύος στον αισθητήρα απόστασης και ταχύτητας, καθώς και κάθε διακοπή στη διάταξη μεταβίβασης του σήματος στον αισθητήρα απόστασης και ταχύτατας.»

2. Στο κεφάλαιο ΙΙΙ, στοιχείο «α) Γενικά». το σημείο 1.3 αντικαθίσταται από το ακόλουθο κείμενο:

«1.3. Μηχανισμός σήμανσης που σημειώνει στο φύλλο καταγραφής ξεχωριστά:

- κάθε άνοιγμα του περιβλήματος που περιέχει το εν λόγω φύλλο,

- για τις ηλεκτρονικές συσκευές ελέγχου, όπως ορίζονται στο σημείο 7 του κεφαλαίου ΙΙ, κάθε διακοπή, μεγαλύτερης διάρκειας των 100 ms, της παροχής ισχύος στη συσκευή ελέγχου (εκτός από τη διάταξη φωτισμού της), τουλάχιστον μέχρι την αποκατάσταση της τροφοδότησης,

- για τις ηλεκτρονικές συσκευές ελέγχου, όπως ορίζονται στο σημείο 7 του κεφαλαίου ΙΙ, κάθε διακοπή, μεγαλύτερης διάρκειας των 100 ms, της παροχής ισχύος στον αισθητήρα απόστασης και ταχύτητας καθώς και κάθε διακοπή στη διάταξη μεταβίβασης του σήματος στον αισθητήρα απόστασης και ταχύτητας.»

3. Στο κεφάλαιο ΙΙΙ, στοιχείο «γ) καταγραφικά όργανα», το σημείο 4.1 αντικαθίσταται από το ακόλουθο κείμενο:

«4.1. Οι Οι συσκευές ελέγχου πρέπει να κατασκευάζονται έτσι ώστε να καταγράφεται πάντοτε αυτόματα ο χρόνος οδήγησης και να είναι δυνατή με τη χρήση, όταν απαιτείται, συστήματος μεταγωγής η ξεχωριστή καταγραφή των υπολοίπων χρονικών περιόδων σύμφωνα με το άρθρο 15 παράγραφος 3) δεύτερο εδάφιο στοιχεία β), γ) και δ) του κανονισμού.»

Άρθρο 2

Από την 1η Ιουλίου 1991, τα κράτη μέλη δεν χορηγούν πλέον έγκριση ΕΟΚ για τύπους συσκευών ελέγχου που δεν πληρούν τις διατάξεις του κανονισμού (ΕΟΚ) αριθ. 3821/85, όπως αυτός τροποποιείται με τον παρόντα κανονισμό.

Άρθρο 3

Από την 1η Ιανουαρίου 1986, οι συσκευές ελέγχου για όλα τα νέα σχήματα, που τίθενται σε κυκλοφορία για πρώτη φορά, πρέπει να πληρούν τις διατάξεις του κανονισμού (ΕΟΚ) αριθ. 3821/85, όπως αυτός τροποποιείται με τον παρόντα κανονισμό.

Άρθρο 4

Ο παρών κανονισμός τίθεται σε ισχύ την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 16 Νοεμβρίου 1990.

Για την Επιτροπή

Karel VAN MIERT

Μέλος της Επιτροπής

(1) ΕΕ αριθ. L 370 της 31. 12. 1985, σ. 8.